Niels Sindal (S), 2003-03-28:
Regeringens udspil til en ny forbrugerpolitik er egentlig blevet modtaget ganske positivt, alle høringsberettigede har udtrykt interesse for at få skabt en tidssvarende platform for sikringen af forbrugerinteresser i Danmark.
Høringssvarene har medvirket til, at en del ændringer er blevet indarbejdet i de endelige lovforslag, og det har samlet set forbedret udspillet til en revision af forbrugerlovene.
De mange høringssvar er udtryk for engagement.
Derfor bør vi efterfølgende i udvalget give mulighed for at drøfte de udeståender, der måtte være.
Alle vil være tjent med en bred enighed om en ny forbrugerpolitik, og vi skal altså ikke jappe noget igennem.
Selve begrebet Forbrugernes Hus er måske mere lyrik end virkelighed, det er jo strengt taget ministerens.
Men ideen med at samle aktiviteterne ét sted, under én hat, med den synergi, det nu kan medføre, er god.
Forbrugerforum som rådgivende organ er som begreb egentlig også lidt misvisende, men igen, ved nærmere eftertanke måske et rimeligt udtryk for at sikre dialog med erhvervslivet og sætte forbrugerne i centrum.
Forbrugerforum skal være rådgivende frem for styrende, en ændring i forhold til det første udspil, som Socialdemokraterne er tilfredse med.
Vi tror, det giver en helt anden og mere innovativ indgang til arbejdet med at rådgive, i forhold til forbrugeroplysning, til arbejdet med information, til den opgave, der hedder at samle centrale aktører på forbrugerområdet til debat om forbrugerspørgsmål, og ikke mindst Forbrugerforums mulighed for at udtale sig i forbindelse med Forbrugerombudsmandens arbejde.
Det er for os vigtigt at notere, at selv om Forbrugerinformation nedlægges, så fortsætter aktiviteten, og det lige så kendte testlaboratorium fortsætter også i ly af Forbrugerstyrelsen.
Det har været drøftet, hvordan man kunne sætte forbrugere og erhverv sammen, men ændringen til, at Forbrugerforum skal være rådgivende frem for styrende, åbner en interessant mulighed for dialog, der kan være forebyggende og afklarende over for problemfelter på forbrugerområdet.
Det foreslås, at Forbrugerforum kommer til at bestå af ti personer.
Høringssvarene indeholder en del bemærkninger vedrørende, hvem der føler sig forbigået, og forslag til, hvem der ikke skal være med.
Styrken i den foreslåede sammensætning af Forbrugerforum kan være, at antallet af medlemmer er begrænset.
Det giver mulighed for handlekraft, mulighed for at indkalde de indstillingsberettigede organisationer til konkrete drøftelser m.v.
Svagheden kunne være, at de grupperinger, der er indstillingsberettigede, har så vidt forskellige interesser, at en repræsentativ rolle for de enkelte grupperinger ikke er mulig.
Måske skulle vi i udvalgsarbejdet være opmærksomme på, at sammensætningen af Forbrugerforum kan ændres.
Jeg fornemmer, at vi fordomsfrit kan drøfte det, og jeg ser frem til, at vi drøfter en ændring af sammensætningen og måske også antallet.
Det vil ikke genere os, at det ændres fra ti til f.eks. tolv.
Til slut vil jeg nævne to ting, der for os er vigtige.
For det første, at valgperioden på 2 år i stedet for 4 sikrer dynamik, og for det andet vil jeg gerne understrege her fra talerstolen, så der ikke er nogen tvivl, at den almindelige høring ikke afløses af dette.
Forretningsordenen har ministeren ansvaret for; vil det ikke være en god idé at udvikle den i samarbejde med det nye Forbrugerforum?
Vi er positive over for den nye forbrugerpolitik.